KLASA: P-510/23

URBROJ: 711-02-01/06-2024-7

Zagreb, 04. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo-Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24- u daljnjem tekstu ZSSI), **u predmetu obveznika Mirka Rončevića, OIB:** **……………, općinskog načelnika Općine Čađavica,** pokrenutom po službenoj dužnosti, na 61. sjednici održanoj 04. listopada 2024. godine, donosi sljedeću

**ODLUKU**

1. **Obveznik Mirko Rončević, općinski načelnik Općine Čađavica, nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisane pod točkom I. ove izreke, obvezniku se izriče sankcija u iznosu od 800,00 eura.**
3. **Nalaže se obvezniku Mirku Rončeviću da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190- OIB obveznika-51023.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Mirko Rončević, općinski načelnik Općine Čađavica, nije podnio imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

Obzirom je imenovani obnašao dužnost općinskog načelnika Općine Čađavica u mandatima od 2013.-2017. godine, od 2017.-2021. godine te ponovno u mandatu koji je započeo 21. svibnja 2021. godine ima status obveznika sukladno članku 3. stavku 1. točki 34. ZSSI-a te je dužan postupati po odredbama navedenog zakona.

Uvidom u Registar obveznika, Povjerenstvo je utvrdilo da obveznik u zakonskom roku do 31. siječnja 2023. godine, nije podnio imovinsku karticu za 2022. godinu.

Slijedom navedenog, Povjerenstvo je dana 13. ožujka 2024. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti KLASA: P-510/23, URBROJ: 711-02-01/06-2024-03 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti. Obveznik se na navedenu Obavijest očitovao navodeći da mu je žao što nije podnio imovinsku karticu povodom godišnje obveze podnošenja za 2022. godinu do 31. siječnja 2023. godine. Nadalje, naveo je da od 2013. godine otkad je postao općinski načelnik uredno podnosi imovinske kartice, izuzev one za 2022. godinu, s obzirom da je pred kraj mjeseca siječnja 2023. godine bio bolestan te da je nakon ozdravljenja zaboravio predati imovinsku karticu budući ga je po povratku na posao dočekalo mnogo nedovršenih poslova. Zaključno je naveo da se nehajnost njegovog postupanja ogleda u činjenici da je u zakonskom roku do 31. siječnja 2024. uredno predao imovinsku karticu za 2023. godinu, a koja je jednaka onoj za 2021. godinu.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznik Mirko Rončević nije podnio imovinsku karticu povodom godišnje obveze podnošenja za 2022. godinu u zakonskom roku do 31. siječnja 2023. godine, imenovani je počinio povredu članka 10. stavka 4. ZSSI-a.

Povjerenstvo pritom ističe kako je obveznik i nadalje u obvezi podnijeti imovinsku karticu povodom godišnje obveze podnošenja za 2022. godinu te imenovanog poziva da istu dostavi u što kraćem roku.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku, ista se može izvršiti obustavom isplate dijela mjesečne neto plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo novčanu kaznu izriče u iznosu od 530,00 do 5.309,00 eura vodeći računa o težini i posljedicama povrede zakona. Stavkom 2. istog članka propisano je da izvršenje novčane sankcije obustavom isplate dijela mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

U ovom konkretnom slučaju, Povjerenstvo je imenovanom obvezniku za navedene povrede izreklo novčanu sankciju u iznosu od 800,00 eura. Prilikom odmjeravanja vrste i visine sankcije Povjerenstvo je kao otegotnu okolnost obvezniku prije svega obzir uzelo činjenicu da su u odnosu na imenovanog obveznika već vođeni postupci pred Povjerenstvom zbog povreda odredbi ZSSI-a te je odlukom Povjerenstva od 11. svibnja 2023. u predmetu P-155/21, obvezniku zbog povrede članka 14. stavaka 1. i 2. ZSSI-a izrečena sankcija u obliku opomene, a također i odlukom Povjerenstva u predmetu P-85/14 od 12. lipnja 2015. godine je obvezniku zbog povrede članka 12. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.). izrečena sankcija u iznosu od 5.000,00 kuna. Iz svega navedenog proizlazi da dosadašnje sankcije nisu postigle svoju svrhu u odnosu na obveznika budući obveznik i dalje ne poštuje svoje zakonske obveze. Također, kao otegotna okolnost obvezniku je uzeta i činjenica da još uvijek nije podnio imovinsku karticu za 2022. godinu. Slijedom svega navedenog, Povjerenstvo smatra izricanje novčane sankcije u iznosu od 800,00 eura svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Mirko Rončević, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana